Karen J. Klint (S), 2004-04-21:
Der skal ikke herske tvivl om, at Socialdemokraterne også støtter lovforslagets modernisering af rådgivningen af Folketinget og regeringen i etiske spørgsmål.
Det er rigtigt at samle opgaverne i ét råd.
Vi kan støtte den nye formålsbeskrivelse og den afgrænsning, der er til dyrevelfærdsområdet.
Vi har også bemærket, at regeringen har lyttet til kritikken af den lille økonomi, den havde afsat til det nye råd i sit første udspil.
Der er nu afsat lidt flere penge på lønkontoen og også lidt på driften
, men spørgsmålet er bare, om det er nok, der er til driften af det nye råd, for selv om det nye beløb ser pænt ud i forhold til dette års budget for Det Etiske Råd, så ligner sammenlægningen af Det Etiske Råd, BIOSAM og BioTIK en samlet besparelse, som det kan være svært at få den forventede rådgivning ud af.
Det Etiske Råd mangler selv i år 0,5 mio. kr. på driften, hvilket betyder, at de ikke har råd til det almindelige niveau for internationalt samarbejde, f.eks. er der et internationalt møde, som de ikke kan deltage i på vanlig vis.
Der er måske heller ikke råd til at udgive egen årsrapport i trykt form, så den får vi kun på nettet eller i fotokopi.
Den gode rapport om aktiv dødshjælp bliver heller ikke oversat til engelsk.
Så det kunne godt se ud til, at nogle af de driftsmidler, der ellers har været afsat til BIOSAM og BioTIK, og som jeg er opmærksom på var midlertidige, skulle vi have haft med ind i det nye råd i et større format, end vi får nu.
Vi går naturligvis konstruktivt ind i udvalgsarbejdet, hvor vi ikke mindst kommer til at drøfte økonomisiden for at se, om vi som Folketing lever op til vores forpligtelser i forhold til det, som rådet skal arbejde med, for rådet er jo ikke kun et hjørne af regeringen, rådet er for hele landet, og for at vi som Folketing skal kunne leve op til det, skal vi selvfølgelig også give dem de rette midler hertil og også midler, der gør, at de kan beholde de internationale kontakter.
Lidt mere om det formål, der er med det nye råd: Vi støtter som sagt den samling, der er af natur og miljø, som kommer ind, når dyr og planter også kommer med i det.
Det er vigtigt, at vi forholder os til nogle gode miljøforhold også ud over det, som lige vedrører os mennesker og menneskelivet. Der er også andre ting, som vi er afhængige af.
Det er godt, at rådet bevarer sin uafhængighed, og det er godt, at Folketinget fortsat vil være tilknyttet med det særlige udvalg for rådet, og der kan jeg fint støtte Venstres ordførers udtalelse om det gode samarbejde, der er mellem udvalget og rådet.
Det er også godt, at rådet fortsat har to opgaver: det at være rådgivende og det at være debatskabende.
Men det er så også der, vores forpligtelse kommer til at stå sin prøve, om vi så også giver rådet de rigtige arbejdsbetingelser for at leve op til det, ved at vi over finansloven fastsætter de rigtige beløb.
Selv om rådet kan lave en anden indtjening ved at arbejde for andre, kan det ikke være meningen, at den indtjening skal bruges til opgaver, der bør være på basisbudgettet.
Der er jo ikke megen debatskabelse i det, hvis man ikke har råd til at udgive rapporterne i bogform, men kun får dem på nettet.
Der er heller ikke ret meget erfaringsudveksling i det, hvis man ikke har råd til at deltage i internationale konferencer, noget, der i øvrigt er lagt vægt på i regeringens svar i et EU-notat i december 2001.
Så det er også noget, der bliver stillet spørgsmål om under vores udvalgsarbejde.
Der sker meget på det bioteknologiske område, og Danmark bør også her markere sig bedre rent forskningsmæssigt, så det kan også være, at vi skal finde ud af at få aktiveret nogle
af de reservemidler, der står netop på forskningsområdet.
Behovet for rådgivning af Folketinget og regeringen fra et velfungerende etisk råd stiger i takt med forskningens nye muligheder.
Det nye Etiske Råd skal fortsat have en gennemslagskraft
og være katalysator for etiske overvejelser i hele samfundet
, og det er så det, vi har et fælles ansvar for i salen her. Lad os komme i gang med udvalgsarbejdet, og så kan vi få svar på nogle af de økonomiske spørgsmål, så vi kan få startet rådet på de bedste betingelser.